|  |
| --- |
| **Ps. 121:1-8****“Moenie jou ontstel nie – God bewaar en beskerm sy kinders.”***Andries Burger, Pinetown Gemeente, 21 Januarie 2024* |

*Sing:* *Lied 499:2,3; Ps. 116:1,2,3,5,7(C); Lied 519:1-4; Lied 253:2; Lied 525:3; Lied 175:1; Lied 281:1,2,3; “Vrede”*

Ps. 120 tot 134 is 15 pelgrimsliedere....

ŉ Pelgrim is iemand wat op reis is, en meer spesifiek op ŉ geloofsreis.

Wanneer ons in Christus glo, en God neem ons aan as sy kinders dan kry ons burgerskap van sy hemelse koninkryk.

Ons lewensreis is dan op ŉ geloofspad na God toe...

Ons reis in en deur hierdie sondige wêreld en

die gebeure en die mense wat ons op die pad teenkom is soms erg, baie erg en dit kasty en ontstel ons.

 En dit is daarvoor wat God hierdie liedere vir ons gee.

In die pelgrimsliedere verseker God ons

dat Hy by ons is op hierdie reis, en

dat ons op Hom kan vertrou om ons veilig en verseker by ons eindbestemming te laat uitkom.

Die pelgrimsliedere gee ons moed en krag en opgewondenheid –

selfs al gaan ons lewensreis baie keer deur gevare en swaarkry en lyding.

Die liedere is nie net opgeteken sodat dit in die Bybel is en daar bly nie.

Ons moet dit sing (lees, dink, opsê) want terwyl dit ons fokus op God instel

sal ons selfs geweldige steiltes van beproewing met ŉ lied in ons hart uitklim.

En terwyl ons dít doen, sal dit help om ander om ons aan te moedig om

ook hulle fokus op God te stel en hulle hulp by Hom te soek.

Vanoggend fokus ons op God se boodskap in Psalm 121

 **<< Lees Ps. 121:1-8 (2020** simboliek in v.5**)>>**

Een van die maniere waarmee my ma die langpad vir ons kinders korter gemaak het was om te sing.

(Dit is steeds ŉ baie beter manier as enige van vandag se elektroniese verslawings... )

As jy sing skuif die woorde jou gedagtes, en die melodie voer jou gemoed mee.

Nie net op die langpad nie – dieselfde gebeur wanneer jy met ŉ hees en vals stem ŉ lied op jou siekbed prewel-sing...

Een van my gunsteling liedere wat ons gesing het as kinders (en daar is sommer ŉ hele klomp...) was die “Wandellied”. Party van julle ken dit dalk ook –

*“As ek moeg word vir die lewe in die stad lok my die wandelpad,*

 *in die veld pluk ek ŉ wandelstaf van die naaste doringboompie af*

 *en sing my wandellied, en sing my wandellied.”*

Besef jy wat so ŉ lied aan jou kan doen?

Selfs as jy dit in die woelige, lawaaierige stadsverkeer sing, dan lig dit jou gemoed om soos ŉ arend hoog deur die lugruim te sweef.

Die gewoel om jou bly dieselfde, maar jy word ŉ “ander” mens sodat jy met ŉ lewensblye glimlag kans gee vir die taxi om voor jou in te druk en summier te stop om iemand af te laai... sonder dat dit jou vrede en jou blydskap steel.

Dít is wat hierdie pelgrimsliedere soos Psalm 121 vir ons beteken op ons geloofsreis in en deur hierdie wêreld, op ons reis met God en na God toe.

Die boodskap van hierdie psalm is duidelik –

ons het hulp nodig, en

God is die enigste ware bron daarvan, en

 daarom kan ons sonder vrees in absolute vertroue en vrede lewe.

Ons weet nie wie die psalm geskryf het en ook nie presies wanneer nie.

Ons weet wel dat God se volk hierdie pelgrimsliedere gesing het terwyl hulle elke jaar van die uithoeke van die beloofde land af gereis het vir die Paasfees in Jerusalem.

Die psalm het dus ŉ baie fisiese konteks vir hulle gehad – soos dit vandag nog steeds, en selfs al meer vir ons ook het, nie waar nie.

Dis gevaarlik om te reis want agter elke bos en klip en agter elke rantjie kan daar skelms en rowers en moeilikheid wees.

Geen pelgrim hoef nie te verduidelik waarom hy of sy hulp nodig het nie.

 Dit is ŉ gegewe – geen reisiger kan self sorg vir sy veiligheid nie.

Maar waar kan ŉ reisiger hulp kry?

Dit help nie om óm hom te kyk nie, want die ander reisigers is netso weerloos as hy...

Daarom kyk hy op...

Hy kyk nie na die berge self asof die kranse en die klippe kan help nie,

hy kyk ook nie na die hoogtes waar die heidene hulle afgode aanbid nie...

Hy sien die berge, met sy eie oë of in sy gedagtes,

maar hy dink verby die berge na die Een wat die berge gemaak het, na Hom wat magtiger is en meer standvastig is as die berge.

 Sy hulp kom direk van die Almagtige Skepper van hemel en aarde self...

(Dit maak nie saak wat God gebruik om Hom te beskerm nie, selfs al doen Hy dit met ŉ wonderwerk of stuur Hy sy engele soos ons in Ps. 91:10-12 lees.

Wat en wie Hy gebruik is sy besluit maar ons hulp kom van God af – en ons moet Hom alleen daarvoor vra, en vertrou en vereer.)

Wat van ons, van my en jou? Het ons hulp nodig op ons lewensreis? Natuurlik!

Waarvoor het jy hulp nodig?

Jou veiligheid op die pad en by die huis?

Die veiligheid van jou kinders wat uit die huis gaan?

Is dit met jou skoolwerk en studies, die omstandighede by die werk?

Is dit spesifieke of net algemene onreg – dalk subtiel en weggesteek of sommer blatant oop-en-bloot?

Dalk is dit verhoudings in jou huwelik of familie waarvoor jy net nie meer kans sien nie en nie weet hoe verder vorentoe nie?

Is dit jou stryd of jou geliefde se stryd teen ŉ baie ernstige siekte of ŉ langdurige kwaal wat net aanhou terugkom?

Is dit die trauma van ŉ geliefde wat gesterf het?

 Almal se nood is nie dieselfde nie, maar ons het almal hulp nodig...

Daar is mense wat dink hulle het niemand se hulp nodig nie...

totdat die ekonomie in duie stort... of totdat daar ŉ oorlog uitbreek... of wanneer die natuur rampe tref... of wanneer die uitslae van die bloedtoetse of die skandering terugkom...

En wat van die geestelike lewe? Het ons hulp nodig om te glo? Natuurlik!

Is dit met jou eie geloof en onsekerheid? Is jou vertroue wankelrig?

 Dalk het jy hulp nodig met jou kinders of jou kleinkinders se geloof?

Is dit met ŉ bepaalde begeerte of verleiding wat jou aanhoudend weer laat struikel in sonde en ongehoorsaamheid aan God se wil?

Soos in die psalm hoef ons nie eens te wonder nie –

elkeen en almal van ons is weerloos en uitgelewer,

 ons kan nie self nie, ons het hulp nodig op ons lewenspad.

Waar soek jy hulp, by wie? Waarop of op wie vertrou jy vir hulp?

Baie soek hulp in dinge soos geld en alarms en tegnologie, of in mense soos ŉ huweliksmaat of jou ouers of kinders, dokters en hospitale – darem nie meer by die regering en die staat nie.

 Ek bedoel nie dat enige hiervan verkeerd is om te gebruik nie – inteendeel.

Dit is tog hierdie dinge en mense wat God gebruik om ons te versorg – saam menige wonders wat Hy werk waarvan ons party agterkom maar baie keer nie eens sy wonderwerke besef nie.

Maar kan jy regtig op enige daarvan staatmaak en daarop vertrou? Nee!

Die genesing en beskerming kom net van God af – soos die pelgrimslied van Ps. 127 ons leer dat alles wat ons doen tevergeefs is as God dit nie doen nie.

Ek praat nog nie eens van die afbrekende en verslawende helpers waarna so baie mense in die samelewing gryp vir hulp nie.

Middels soos alkohol, dwelms en selfs “aanvaarbare” medikasie, of gewoontegedrag wat help om vir ŉ wyle te vergeet van die goed waarmee jy hulp nodig het.

Dit is soos die heidene wat op die hoogtes hulp soek by afgode...

 Dit pas nie by God se kinders nie – ons weet van beter!

Soos die skrywer van die psalm weet ons dit uit eie ervaring.

 Hulp kom nét van God af!

Dit is die kern van God se openbaring in hierdie pelgrimslied –

dat ons hulp nodig het en dat Hy dit goed weet, en

 dat God die enigste is wat dit kan gee, en in groot genade wel gee.

Die lied kon net hier gestop het,

maar is dit nie wonderlik dat God verder gaan in sy Woord om Hom aan nietige mensekinders te verduidelik asof dit nodig is dat Hy enigiemand moet oortuig.

Die res van die psalm brei uit oor hoe betroubaar God is in sy beskerming van sy kinders op ons pelgrimsreis in en deur die gevare van hierdie sondige, gebroke verganklike wêreld .

Hy help ons om te besef dat ons regtig só volkome op Hom kan vertrou dat ons onder sorge en kommer kan lewe;

dat ons reeds in al die moeilikheid en gevare van hierdie lewe al God se rus en vrede kan beleef;

dat Hy ons nou reeds laat proe aan die groen weivelde en die waters van rus waarheen Hy ons lei – nie net eendag nie, maar nou reeds...

Kyk saam met my deur die verse...

v. 3-4 God sal ons nie laat struikel omdat Hy insluimer of slaap nie.

Niks en niemand kan Hom onverwags verras nie.

Geen beproewing en geen lyding en geen fisiese of geestelike gevaar kan Hom onverhoeds vang nie.

Dit is nie soos Elia die priesters van Baäl in 1 Kon. 18:27 spot dat hulle harder moet skreeu omdat hulle afgod dalk slaap of op reis is nie.

Beteken dit dat ons nooit sal struikel nie – nee, maar dit sal nooit God wees wat ons laat struikel nie.

En wanneer ons struikel, dan sal ons nie bly lê nie, want die Here help ons op; Hy ondersteun ons en Hy bepaal ons koers (Ps. 37:24).

v.5 God is die skaduwee aan ons regterhand.

God is so naby aan ons soos ons eie skaduwee... Hy is so betroubaar by jou soos jou skaduwee...

 Dink bietjie daaraan – wat moet jy doen om jou skaduwee by jou te hê? NIKS.

Hoeveel keer gebeur dit dat jou skaduwee afwesig is, dat dit nie by jou is nie... NOOIT.

Dit gebeur vanself en jy kan daarvan sekerder wees as dat die son môre gaan opkom – selfs in die diepste nag is jou skaduwee by jou.

Só seker kan en moet ons wees van God se nabyheid en van sy beskerming – aan ons én ons geliefdes.

v. 6 Die son sal ons nie skade aandoen nie en ook nie die maan nie.

Onthou dat hierdie ŉ gedig is en dat die woorde daarom ook dieper betekenis het.

Soos die son wat jou fisies brand en jou vel skade berokken bied God beskerming teen fisiese gevare.

Wat word dan met die maan bedoel wat mens nie fisiese skade gee nie?

Wel, het jy al gehoor van iemand wat “maansiekte” het of wat “met die maan gepla is”?

 Dis waaroor dit gaan – God sal ons ook teen geestelike gevare beskerm.

Ons moet hierdie steeds binne die konteks van die hele Bybel lees waar ons

op baie plekke leer dat gelowiges dieselfde swaarkry en lyding sal beleef as ander, eintlik meer en erger.

God sal ons nie altyd *daarvan* bewaar nie, baie kere wél – meer as wat ons ooit besef.

Maar selfs wanneer ons getref word dan sal Hy ons *daarin* bewaar om in sy krag steeds van die vreugde van sy redding te kan getuig in ons aanvaarding van sy wil.

Hy sal ons *daardeur* bewaar – soms na gesondheid en veiligheid in hierdie lewe, ander kere na die heerlikheid by Hom in die paradys.

v.7a Hy sal ons teen elke onheil beskerm.

Soos wat ons ook vra in die Ons Vader gebed

dat Hy nie sal toelaat dat die Bose ons versoek nie maar ons van hom sal verlos en van sy invloed deur die wêreld en ons sondige natuur wat so geneig is tot sonde.

v. 7b Hy sal ons lewe beskerm,

Ons moet dit saam lees met die beskerming teen die Bose se onheil.

Dit gaan nie bloot net oor ons liggaam se lewe om asem te haal nie.

Dit gaan oor die lewe wat die Bose van ons wil steel... ons ewige lewe,

en ons sekerheid dat ons die bestemming van ons pelgrimspad – God se heiligdom – sal bereik.

God sal nie toelaat dat enige onheil ons uit sy hand sal ruk nie – dis presies wat Jesus sê in Joh. 10:28.

v.8 God sal ons uitgaan en ons terugkeer beskerm

God se bewaring en beskerming is sonder beperking van plek en tyd...

soos wat ŉ weermag uittrek vir die oorlog en dan weer terugkom nadat hulle oorwin het.

So sal God sy kinders beskerm oral waar ons is, oral waarheen ons gaan, oral van waar ons terugkom.

Hy sal ons van nou af vir altyd beskerm.

 Van nou, en elke volgende oomblik van nou af, aanhoudend tot in alle ewigheid.

As dit is hoe God ons bewaar –

sonder dat Hy ooit sluimer of slaap,

so seker soos die skaduwee aan ons sy,

van fisiese en geestelike gevare,

van alle onheil wat ons lewe uit sy hand wil gryp,

oral op alle plekke en altyd in alle tye...

Sal ons dan nog besorgd wees en ons uitbrand van vrese oor die moeilikhede in ons lewe wat ons het ...

 en dalk eendag kan hê?

Jy is dalk nou op ŉ plek in jou lewe wat jy geen uitkoms sien nie, dat dit vir jou voel dat jy nie kan aangaan nie.

 Of dalk lê dit vir jou en my voor in die dae, maande of jare wat kom...

Wil jy nie Christus se uitnodiging aanvaar en jou oorgee aan Hom en sy versorging nie?

In Mat. 11:28 nooi Hy ons uit, “*Kom na My toe, almal wat uitgeput en oorlaai is, en Ek sal julle rus gee.”*

Glo en vertrou op Christus want al hierdie bewaring waarvan ons in Ps. 121 lees is net vir mense op God se pelgrimspad...

As jy jou eie pad of iemand of iets anders se pad loop; en selfs al dink jy dit gaan baie goed met jou; wees gewaarsku...

Alle ander paaie se bestemming is die doderyk, soos ons in Ps. 9:18 lees, en uiteindelik die ewige hel van God se oordeel.

Maar elkeen wat in Christus glo lewe op die nuwe pelgrimspad wat Hy deur sy geskeurde liggaam vir ons gemaak tot in die heiligdom van God (Heb. 10:19-20).

Dan kan ons saam Dawid sing uit Psalm 31:1-5 toe hy vir Absalom moes vlug,

*“1Ek het so baie vyande Here! Baie kom in opstand teen my. ... Maar U, Here, beskerm my aan alle kante. ... As ek gaan lê, slaap ek goed, ek word ook weer wakker, want die Here sorg vir my.”*

Dan kan ons en dan moet ons Ps. 121 as ons pelgrimslied sing want ons hulp kom van die Here wat hemel en aarde gemaak het.

En terwyl ons lied God daarvoor verheerlik, fokus die woorde ons op God en sy bewaring.

En terwyl ons sing gee die lied ons harte en ons gemoed vlerke om bo al die moeilikheid uit te vlieg in vaste vertroue, aanvaarding en sekerheid van oorwinning–

 soos ŉ arend hoog in die blou lug in vrede sweef.

Gelowiges weet verseker en ons moet in die sekerheid lewe

dat ons elke oomblik van ons lewe, elke tree wat ons pad, elke asemteug wat ons inasem, elke hartklop in ons bors,

deur God self vergesel word soos die skaduwee aan ons sy.

 Hy regeer en is in absolute beheer van alles en almal wat naby ons kom en Hy,

die Almagtige Skepper van hemel en aarde,

Hy self beskerm en bewaar ons sodat niks en niemand,

 geen onheil ons lewe kan uit sy hand kan ruk nie.

Ons tref die beste voorsorg wat ons kan, maar ons is nie blind vir moeilikheid in ons lewens en die lewens van ons geliefdes nie, maar ons het geen vrees daarvoor nie.

Ons weet dat ons ook swaarkry en lyding ken en sal ken,

maar ons is seker dat Hy ons *daarin* en *daardeur* sal bewaar totdat ons verseker die eindbestemming van ons pelgrimspad sal bereik.

Want ons pelgrimspad volg op die voetspore van Christus se pelgrimspad,

ons volg Hom wat die wêreld oorwin het (Joh. 16:33).

Hy wat alle mag in die hemel en die aarde ontvang het is by ons. (Mat. 28:18,20).

Kyk dan elke dag na die berge, of dink elke dag aan die magtigste berge wat daar is –

En weet dan dat ons hulp kom van die Here wat daardie magtig majestueuse reuse uit niks gemaak het.

En daarom kan en behoort ons geloofsvertroue en die lewensblyheid netso standvastig en netso seker geanker te wees as daardie berge.

Mag jy en ek, en ons as gemeente saam,

en elkeen van God se kinders waar hulle ook al is,

 in vrede en rustige sekerheid lewe op ons pelgrimsreis want

 ons hulp kom van die Here wat hemel en aarde gemaak het.

Amen, laat dit so wees Here!